CRESCENDO

SCENARIU DE EUGEN MUNTEANU

SCENA 1

**INT.** APARTAMENT TIPIC, STUDENȚESC, PLIN DE CUTII, DEZORDONAT, SE ÎNȚELEGE CĂ CINEVA DE ABIA S-A MUTAT AICI. - ZI

Vedem mânerul ușii cum se mișcă, intră BĂIATUL cu o cutie de violoncel grea, pe care o așează în mijlocul sufrageriei. Se așează pe canapea și se uită la ea. După câteva momente, răsuflă, se ridică și o desface.

Acum așezat cu violoncelul în brațe, cu pupitrul în față, se pregătește să cânte punând arcușul pe corzi. Se aude un ciocănit la ușă.

SCENA 2

**INT.** HOLUL BLOCULUI, ÎN DREPTUL UȘII APARTAMENTULUI BĂIATULUI **ȘI** INTERIORUL APARTAMENTULUI

BĂIATUL deschide ușa, se uită stânga, dreapta, și apoi în jos și zărește un OMULEȚ mic îmbrăcat ca de gală. OMULEȚUL bagă mâna în buzunar și scoate un bilet pe care scrie simplu “CONCERT” și îl întinde BĂIATULUI.

BĂIATUL se uită la bilet, timp în care OMULEȚUL intră în apartament și se așază pe covor. BĂIATUL se uită la el și, până să zică ceva, se mai aude un ciocănit la ușă. Doi OMULEȚI stau în dreptul ușii cu bilete pe care scrie “CONCERT”. BĂIATUL le ia biletele, iar OMULEȚII intră și se salută cu cel deja intrat, luându-se în brațe.

BĂIATUL se uită la ei nervos

**BĂIATUL**

Hei! Nu puteți să-

E întrerupt de un ciocănit la ușă. La ușă s-au strâns o mulțime de OMULEȚI cu bilete. Vedem cum în brațele băiatului se adună un morman de bilete, în timp ce apartamentul se umple cu OMULEȚI, care s-au așezat pe canapea, pe dulap, pe rafturi.

SCENA 3

**INT.** APARTAMENTUL PLIN DE OMULEȚI

BĂIATUL intră în apartament ținând mormanul de bilete în brațe. OMULEȚII îl observă și îl aplaudă. BĂIATUL zâmbește, lasă biletele pe podea și înaintează timid spre violoncel.

Se așază pe scaun, intimidat de OMULEȚI, și începe să cânte la instrument. În timp ce cântă o piesă clasică, din violoncel iese un fir roșu care plutește spre OMULEȚI pe ritmul melodiei.

Melodia continuă, unul dintre OMULEȚI este deranjat deoarece firul roșu îi obstrucționează vederea spre interpret. OMULEȚUL apucă firul cu ambele mâini.

**OMULEȚUL 1**

(în timp ce rupe firul, cu o voce de femeie) Ești brânză bună în burduf de câine!

BĂIATUL se oprește din cântat pentru un moment, surprins de gestul OMULEȚULUI. Firul se dizolvă. BĂIATUL reîncepe să cânte, firul reapare plutind printre oameni.

Doi OMULEȚI de pe canapea sunt și ei deranjați de fir, și îl apucă de două capete.

**OMULEȚUL 2**

(În timp ce trage de fir) Măcar de ai repeta 30 de minute pe zi!

**OMULEȚUL 3**

Păcat de talentul… (se rupe firul) tău!

BĂIATUL e șocat din nou de ruperea firului, făcându-l să se încurce la violoncel. Continuă să cânte în timp ce mai mulți OMULEȚI se supără.

**OMULEȚUL 4**

(ridicându-se) Degeaba ai talent dacă nu ești muncitor!

**OMULEȚUL 5**

(ridicându-se și arătând cu degetul spre BĂIAT) Am băgat sute de euro în cursurile tale!

BĂIATUL ezită o secundă la a mai cânta, se înfurie și începe să cânte și mai vivace și mai apăsat, firul căpătând mai mult volum. Firul roșu acum acoperă țipetele și reproșurile OMULEȚILOR cu voci de femeie, dar câteva replici mai pot fi auzite.

**OMULEȚii**

Măcar de o făceai pentru mine!

Îți bați joc de ani de muncă!

Măcar de o făceai pentru mine!

Lipsă de seriozitate!

Trebuie să pui psul la muncă dacă vrei să ajungi undeva!

Să nu faci lucrurile cu jumătate de măsură!

O să-ți pierzi atuul!

Lene, lene mare.

Deci eu am fost o mamă rea că te-am pus să cânți.

Cum să nu-ți placă?

Alții muncesc de trei ori mai mult ca tine și nu se vaită.

BĂIATUL continuă să cânte din ce în ce mai tare și mai forțat până la finalul piesei, când termină cu un acord glorios, urlă cu ochii închiși și își rupe arcușul în două.

SCENA 4

**INT.** APARTAMENTUL GOL

BĂIATUL deschide ochii lent și este surprins să vadă că apartamentul său este gol.

Telefonul îi sună. În timp ce genericul derulează, poate fi auzită următoarea conversație.

**BĂIATUL**

Alo?

**MAMA**

Alo! Ce faci mamă? Ai ajuns?

**BĂIATUL**

Da, mami, am ajuns, acu–

**MAMA**

Ce bine! Cum e noul apartament? Trebuie făut curat?

**BĂIATUL**

Nu, e în regulă, deja am curățat

**MAMA**

Las’ că o să vin eu să curăț. Și ce faci acum? Ai despachetat?

**BĂIATUL**

Acum m-am apucat… Am adus și violoncelul și m-am chinuit să-l car pe scări că nu intra în lift.

**MAMA**

Violoncelul, a? Poate… mai pui și tu mâna pe el din când în când.

SFÂRȘIT